DECRETO 194/2004, do 29 de xullo, polo que se acorda o sometemento a arbitraxe dos conflitos que poidan derivar da participación da Axencia Galega de Desenvolvemento Rural (Agader) no proxecto de cooperación de Implementación de Experiencias Piloto de Desenvolvemento Rural en América Latina (Expider).
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 10/08/2004

O Banco Interamericano de Desenvolvemento (BID) é unha organización internacional de cooperación financeira que ten por fin principal a aceleración do proceso económico, individual e colectivo, dos Estados membros. No marco destes obxectivos, puxo en marcha o proxecto de cooperación Expider (Implementación de Experiencias Piloto de Desenvolvemento Rural Local en América Latina), para trasladar a Iberoamérica as exitosas experiencias europeas derivadas da iniciativa comunitaria Leader e, desta forma, impulsar a busca dos instrumentos máis axeitados para apoiar a construción e o fortalecemento da institucionalidade local rural, a participación de actores locais e a diversificación económica, a través dun enfoque territorial, participativo e ascendente.
Dentro da Administración autonómica de Galicia, Agader constitúese no instrumento básico de actuación no fomento e coordinación de desenvolvemento do territorio rural galego, e asume, entre outras funcións, as de xestión, control e seguimento dos programas europeos (Proder e Leader) en materia de desenvolvemento rural. Considerada a experiencia da Comunidade Autónoma galega na xestión de programas de desenvolvemento rural, o BID propúxolle a Agader a participación no citado proxecto de cooperación, con sometemento aos termos e condicións establecidos xenericamente polo BID para este tipo de acordos, nos que se atopa unha cláusula de sometemento a arbitraxe de calquera disputa que poida xurdir como consecuencia do desenvolvemento das actividades que vai realizar Agader no marco do proxecto Expider.
A Administración autonómica de Galicia e, por extensión, Agader, debe adaptarse neste caso ao disposto no artigo 22.1º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, que exixe a forma de decreto aprobado acordado pola Xunta de Galicia para someter a arbitraxe as contendas que se susciten sobre os dereitos da facenda da Comunidade Autónoma.
En consecuencia, por proposta do conselleiro de Política Agroalimentaria e Desenvolvemento Rural e logo de deliberación do Consello da Xunta de Gali
cia na súa reunión do día vinte e nove de xullo de dous mil catro,
DISPOÑO:
Artigo único.
1. Acórdase o sometemento a arbitraxe de cantas cuestións relativas aos dereitos da facenda da Comunidade Autónoma poidan suscitarse en relación ao proxecto de cooperación Expider no que participe a Axencia Galega de Desenvolvemento Rural.
2. O procedemento arbitral será o regulado nas normas do Inter-American Commercial Arbitration Commission.
Disposición derradeira
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, vinte e nove de xullo de dous mil catro.
Manuel Fraga Iribarne
Presidente
Juan Miguel Diz Guedes
Conselleiro de Política Agroalimentaria
e Desenvolvemento Rural
CONSELLERÍA DE CULTURA, COMUNICACIÓN SOCIAL
E TURISMO